b'\n_START_ARTICLE_\nGalatija\n_START_SECTION_\nKelt\xc5\xb3 invazija\n_START_PARAGRAPH_\nGalatija buvo pavadinta pagal i\xc5\xa1 Trakijos atvykusius galus (keltus). D\xc4\x97l to ji buvo vadinama ryt\xc5\xb3 Galija, o jos gyventojai\xc2\xa0\xe2\x80\x93 galais. Galatai buvo dalis gal\xc5\xb3, \xc4\xafsiver\xc5\xbeusi\xc5\xb3 \xc4\xaf Makedonij\xc4\x85, vadovaujami \xe2\x80\x9eantrojo\xe2\x80\x9c Breno, gal\xc5\xb3 vado. Jis \xc4\xafsiver\xc5\xbe\xc4\x97 \xc4\xaf Graikij\xc4\x85 281 m. pr. m. e. su did\xc5\xbeiule kariauna, kur nugal\xc4\x97jo karali\xc5\xb3 Ptolem\xc4\x97j\xc4\x85 Keraun\xc4\x85, bet buvo \xc4\xafveikti Antigono Gonato, nugal\xc4\x97to diadocho Antigono Vienaakio an\xc5\xabko._NEWLINE_Tuo metu kita gal\xc5\xb3 grup\xc4\x97 su moterimis ir vaikais keliavo per Trakij\xc4\x85. Jie atsiskyr\xc4\x97 nuo Breno 279\xc2\xa0m. pr. m. e., jiems vadovavo Leonorijus ir Lutarijus. Ma\xc5\xbeojoje Azijoje jie pasirod\xc4\x97 278\xe2\x80\x93277 m. pr. m. e. \xc4\xaesiver\xc5\xbe\xc4\x97liai atvyko pakviesti. J\xc5\xb3 prireik\xc4\x97 Bitinijos karaliui Nikomedui I, kovojusiam su broliu d\xc4\x97l sosto. Trys gal\xc5\xb3 gentys persik\xc4\x97l\xc4\x97 i\xc5\xa1 Trakijos \xc4\xaf Ma\xc5\xbe\xc4\x85j\xc4\x85 Azij\xc4\x85. Tai buvo 10 t\xc5\xabkst. galin\xc4\x8di\xc5\xb3 kovoti vyr\xc5\xb3 ir tiek pat moter\xc5\xb3 su vaikais, pasidalinusi\xc5\xb3 \xc4\xaf tris gentis: trokmai, tolistobogijai ir tektosagai.\n_START_SECTION_\nRomos pavaldin\xc4\x97\n_START_PARAGRAPH_\nI a. pr. m. e. prad\xc5\xbeioje Galatij\xc4\x85 u\xc5\xbe\xc4\x97m\xc4\x97 Ponto karalyst\xc4\x97. 64 m. pr. m. e. Roma nugal\xc4\x97jo Pont\xc4\x85, ir Galatija tapo Romos Respublikos pavaldine. I\xc5\xa1 prad\xc5\xbei\xc5\xb3 rom\xc4\x97nai paskyr\xc4\x97 tris vadus, po vien\xc4\x85 kiekvienai gen\xc4\x8diai. Bet vienas j\xc5\xb3, Deiotaras, Cicerono ir Cezario am\xc5\xbeininkas, tapo kit\xc5\xb3 dviej\xc5\xb3 \xe2\x80\x9etetrarch\xc5\xb3\xe2\x80\x9c vadu ir galiausiai rom\xc4\x97n\xc5\xb3 buvo pripa\xc5\xbeintas Galatijos karaliumi._NEWLINE_Pavaldi karalyst\xc4\x97 egzistavo vos 30 m. 25 m. pr. m. e. mirus karaliui Amintui, valstyb\xc4\x97 buvo panaikinta ir vietoj jos \xc4\xafkurta Galatijos provincija.'